**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ԴԵԿՏԵՄԲԵՐԻ 14-Ի N 1662-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԵՎ ԼՐԱՑՈՒՄ ԿԱՏԱՐԵԼՈՒ, «ՀԱՅՋՐՄՈՒՂԿՈՅՈՒՂԻ», «ԼՈՌԻ-ՋՐՄՈՒՂԿՈՅՈՒՂԻ», «ՇԻՐԱԿ-ՋՐՄՈՒՂԿՈՅՈՒՂԻ» ԵՎ «ՆՈՐ ԱԿՈՒՆՔ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅՈՒՆՆԵՐԻ ԿԱՆՈՆԱԴՐԱԿԱՆ ԿԱՊԻՏԱԼԸ ՆՎԱԶԵՑՆԵԼՈՒ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ ՆԱԽԱՐԱՐՈՒԹՅԱՆ ՋՐԱՅԻՆ ԿՈՄԻՏԵԻՆ ԳՈՒՅՔ ԱՄՐԱՑՆԵԼՈՒ ԵՎ «ՎԵՈԼԻԱ ՋՈՒՐ» ՓԱԿ ԲԱԺՆԵՏԻՐԱԿԱՆ ԸՆԿԵՐՈՒԹՅԱՆԸ ՎԱՐՁԱԿԱԼՈՒԹՅԱՆ ՀԱՆՁՆԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Անհրաժեշտությունը՝**

«Հայաստանի Հանրապետության կառավարության 2017 թվականի դեկտեմբերի 14-ի N 1662-Ա որոշման մեջ լրացում և փոփոխություն կատարելու, «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կանոնադրական կապիտալը նվազեցնելու, Հայաստանի Հանրապետության տարածքային կառավարման և ենթակառուցվածքների նախարարության Ջրային կոմիտեին գույք ամրացնելու և «Վեոլիա Ջուր» փակ բաժնետիրական ընկերությանը վարձակալության հանձնելու մասին» ՀՀ կառավարության որոշման նախագծի ընդունումը պայմանավորված է «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» փակ բաժնետիրական ընկերություններից հաշվեկշռային արժեքով, սեփականության իրավունքով հանձնված, վարկային և այդ ընկերությունների սեփական միջոցներով համալրված ու համայնքներից նվիրատվությամբ ստացված գույքը իրական արժեքով և վարձակալության իրավունքով «Վեոլիա Ջուր» փակ բաժնետիրական ընկերությանը հանձնելու հետ։

1. **Ընթացիկ իրավիճակը և իրավական ակտի ընդունման անհրաժեշտությունը՝**

Վերոնշյալ նախագծի մշակումը պայմանավորված է այն հանգամանքով, որ ՀՀ կառավարության N 1662-Ա որոշմամբ հնարավորություն է տրվել «Վեոլիա Ջուր» ՓԲԸ-ի կողմից ընդունման-հանձնման ակտերով չընդունված ջրային համակարգերի նոր գույքերի ընդունման վերաբերյալ կազմել նոր համաձայնագրեր և ներկայացնել ՀՀ կառավարության հաստատմանը։ Գույքի հանձնման և դրա հետագա տիրապետման և հաշվառման, ինչպես նաև ջրամատակարարման և ջրահեռացման ծառայությունների մատուցման բարելավման նպատակով անհրաժեշտ է «Հայջրմուղկոյուղի», «Շիրակ-ջրմուղկոյուղի», «Լոռի-ջրմուղկոյուղի» և «Նոր Ակունք» փակ բաժնետիրական ընկերություններից հաշվեկշռային արժեքով, սեփականության իրավունքով հանձնված, վարկային և այդ ընկերությունների սեփական միջոցներով համալրված ու համայնքներից նվիրատվությամբ ստացված գույքը Ջրային կոմիտեին հանձնելուց հետո, վարձակալությամբ հանձնել «Վեոլիա Ջուր» փակ բաժնետիրական ընկերությանը, քանի որ խմելու ջրամատակարարման և ջրահեռացման (կեղտաջրերի մաքրման) ծառայությունների մատուցման լիցենզիա ունեցող կազմակերպությանն է իրավունք տրվում օրենքով սահմանված կարգով խմելու ջրի մատակարարման, ջրահեռացման, կեղտաջրերի մաքրման ծառայություններ մատուցել բաժանորդներին, իրականացնել ջրի մեծածախ վաճառք, ինչպես նաև իր սպասարկման տարածքում տիրապետել, շահագործել, պահպանել, բարելավել և ընդլայնել իր ջրային համակարգը։ Գույքի հետ կապված խնդիրների կարգավորման և պատշաճ սպասարկում իրականացնելու արդյունքում անհրաժեշտություն է առաջացել մշակել «Հայաստանի Հանրապետության կառավարության 2017 թվականի դեկտեմբերի 14-ի N1662-Ա որոշման մեջ լրացումներ և փոփոխություններ կատարելու «Հայջրմուղկոյուղի», «Լոռի-ջրմուղկոյուղի», «Շիրակ-ջրմուղկոյուղի» և «Նոր Ակունք» փակ բաժնետիրական ընկերությունների կանոնադրական կապիտալը նվազեցնելու, Հայաստանի Հանրապետության տարածքային կառավարման և ենթակառուցվածքների նախարարության Ջրային կոմիտեին գույք ամրացնելու և «Վեոլիա Ջուր» փակ բաժնետիրական ընկերությանը վարձակալության հանձնելու մասին» ՀՀ կառավարության որոշման նախագիծը (այսուհետ՝ Նախագիծ):

Հավելվածում նշված գույքի առանձնացման ժամանակ հաշվարկված ավելացված արժեքի հարկի և շահութահարկի գծով վճարումն իրականացվելու է «Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքի 7-րդ հոդվածի 9-րդ մասով սահմանված կարգով:

**3. Տվյալ բնագավառում իրականացվող քաղաքականությունը*՝*** ջրամատակարարման համակարգերի ծառայությունների մատուցման բարելավումն է:

**4. Կարգավորման նպատակը և բնույթը`**

Նախագծի ընդունման նպատակը գույքը վարձակալությամբ «Վեոլիա Ջուր» փակ բաժնետիրական ընկերությանը հանձնելն է։

**5. Նախագծի մշակման գործընթացում ներգրավված ինստիտուտները և անձինք՝**

Նախագիծը մշակվել է ՀՀ տարածքային կառավարման և ենթակառուցվածքների նախարարության Ջրային կոմիտեի կողմից:

**6. Նպատակը և ակնկալվող արդյունքը՝**

Նշված Նախագծի ընդունումը հնարավորություն կտա Ջրային կոմիտեին և «Վեոլիա Ջուր» փակ բաժնետիրական ընկերությանը կազմակերպելու պետական գույքի համալրումը և հաշվառումը` Հայաստանի Հանրապետության հաշվապահական ստանդարտներին համապատասխան, գույքի հուսալի և անվտանգ շահագործումն ու Հայաստանի Հանրապետության խմելու ջրի որակի ստանդարտներին համապատասխան ջրի մատակարարման ապահովումը:

**7.** **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունումը Հայաստանի Հանրապետության պետական բյուջեում ծախսերի և եկամուտների էական ավելացում կամ նվազեցում չի առաջացնի:

**Ջրային կոմիտե**